’n Tweede taal gee kleuters ’n hupstoot | Health24
Volgens ’n nuwe studie deur Concordia University, New York University in Kanada en Université de Provence in Frankryk het kleuters wat van kleins af ’n tweede taal leer, ’n voordeel bo hulle eentalige eweknieë. Volgens ’n berig in die Journal of Experimental Child Psychology, het die navorsingspan die begrip van Engelse en Franse woorde by 24-maand-oue kinders getoets om te bepaal of tweetalige kleuters ’n ewe groot woordeskat in altwee tale aangeleer het.
"Op 24 maande het ons gevind dat tweetalige kinders reeds ’n woordeskat in elk van hulle twee tale opgebou het en ’n mate van ondervinding gehad het met die oorskakeling van Engels na Frans, of anders om,” sê senior navorser Diane Poulin-Dubois, ’n sielkunde professor by Concordia Universiteit en mede-direkteur van die Centre for Research in Human Development. “Ons het gevind dat die kognitiewe voordele van tweetaligheid heelwat vroeër intree as wat daar in vorige studies berig is.”
As deel van die ondersoek is 63 kleuters in groepe van eentalige en tweetalige kinders verdeel. Om vlakke van tweetaligheid te assesseer, het ouers ’n taalblootstellingsonderhoud en woordeskat-kontrolelyste voltooi, terwyl die kinders vyf basiese taal- en kognitiewe toetse ondergaan het.
"Tweetalige kinders het beter presteer met take waartydens hulle aandag afgetrek is,” sê Poulin-Dubois. “Hierdie klein voordeel wat ons by ons tweetalige 24-maand-oue kleuters waargeneem het, is moontlik te danke aan ’n kombinasie van die kinders se ondervinding met die hoor en gebruik van twee tale.”
Hierdie nuwe bevindings het volgens Poulin-Dubois praktiese implikasies vir opvoeders en ouers. "Om kleuters vroeg in hulle ontwikkeling aan ’n tweede taal bloot te stel, gee hulle ’n voordeel wat konsentrasiebeheer verhoog.” - (EurekAlert!, Januarie 2011)
Tokkel hulle taal